Brian Mikkelsen (KF), 2010-01-28:
Jeg synes, det var rimeligt, at jeg lidt undtagelsesvis gik på talerstolen her til sidst, for der er kommet nogle myter frem om kriminalforsorgen, nogle påstande, som ikke holder vand.
Det er et angreb på kriminalforsorgens renommé og kvalitet, som ikke holder vand.
Med den flerårsaftale, der er lavet, og med det forslag til vedtagelse, som forhåbentlig bliver vedtaget i dag, har vi verdens bedste kriminalforsorg.
Vi har en kriminalforsorg, som skaber sikkerhed, vi har en kriminalforsorg, som har sikret et meget fornuftigt recidiv i forhold til andre lande, vi har nogle fantastiske programmer i vores fængsler, og vi har en god sikkerhed i vores fængsler.
Og interessant nok – lidt i modsætning til, hvad man sådan hører her – har vi en af verdens bedste normeringer i vores fængsler.
Lad os tage normeringen som eksempel.
Nu har den socialdemokratiske ordfører gentagne gange under debatten sagt, at der skal fyres 100 ansatte i kriminalforsorgen.
Det vil jeg godt have en dokumentation for.
Der skal ikke fyres 100 ansatte i kriminalforsorgen.
Der skal ikke fyres en eneste uniformeret betjent i kriminalforsorgen.
Nul uniformerede fængselsbetjente bliver fyret i kriminalforsorgen – nul.
Det, der sker i forhold til effektiviseringerne, er, at der ikke bliver fyret 100 mennesker, nej, der bliver fyret 5 civile ansatte, lad os sige en håndfuld, og det skal ses i forhold til, at der er blevet ansat væsentlig flere.
For sagen er den – og det er derfor, det er vigtigt at få kendsgerningerne på plads – at med den her flerårsaftale er kriminalforsorgen blevet tilført flere midler netto – flere midler.
Det har gjort, at vi har en stærk kriminalforsorg, som bygger videre på den flerårsaftale, der er blevet lavet, og jeg beklager meget, at Socialdemokraterne, Det Radikale Venstre og SF ikke var med, for jeg synes, det er en god aftale.
Så kan man altid diskutere finansieringen, som fru Lone Dybkjær siger – og jeg forstår da godt den indvending, som den socialdemokratiske ordfører, fru Karen Hækkerup, kom med, med hensyn til det med at finansiere det.
Det er jo hele tiden politiske afvejninger.
Men det er sådan set ikke det, jeg piller lidt ved og botaniserer i, for det kan man altid diskutere.
Men sådan som jeg forstår det, var man i hovedtrækket enige om den aftale, der blev lavet for et par år siden, og det er jo den, man arbejder med nu.
Så når man angriber kriminalforsorgen, angriber man den aftale, man selv var med til at stykke sammen for et par år siden.
Nu kan vi så se, at der er en situation, hvor der er en ny udfordring.
Først og fremmest fordi strafskærpelserne virker, fordi vi har haft en igangværende bandekrig, fordi domstolsreformen virker, og fordi politireformen virker, kan vi se, at belægget er steget en lille smule.
Vi kan også se, at der er kommet flere bandemedlemmer og rockere i fængsel.
I dag er der 205 bandemedlemmer og rockere i fængsel.
Det er jo en ret imponerende indsats af specielt politiet, og det er en stor opgave for kriminalforsorgen at løse.
Og det gør man hver eneste dag på en fornuftig måde ved en stor og ihærdig indsats af de ansatte i kriminalforsorgen og ved et godt samarbejde med domstolene og politiet.
Derfor har vi også valgt at sige: Jamen vi bruger nogle flere penge til sikkerhed, vi sørger for at konvertere nogle åbne pladser til lukkede pladser, og så tager vi det smarte træk, at vi giver flere mulighed for at få fodlænke.
Jeg tror, at det får recidivet ned.
Jeg tror på, at det giver bedre muligheder for, at man kan få en normal tilværelse, samtidig med at vi får ca. 60 nye åbne pladser ud af det.
Så det er en fantastisk god løsning, vi har fundet her, og som er fremadrettet.
Og så vurderer vi hele tiden situationen med det analysearbejde, som foregår, for at se på, hvordan kapacitetssituationen er.
Så summa summarum: Det går godt i kriminalforsorgen med de mange dygtige medarbejdere, der er der.
Det går fantastisk godt i politiet og ved domstolene.
Derfor synes jeg, at man skal give kriminalforsorgen arbejdsro og ikke komme med en masse påstande, som ikke holder vand, og så bare erkende, at vi har en kriminalforsorg, som er en af verdens bedste.
Og det skal vi selvfølgelig blive ved med at have, og det har vi et fælles ansvar for at sikre.